คลังปลดล็อกไฟแนนซ์โอนรถคันแรกก่อน5ปี
กรมสรรพสามิตยอมให้ไฟแนนซ์ที่ยึดรถตามนโยบายคันแรก เพราะผู้ซื้อทิ้งผ่อนชำระ และโอนขายชำระหนี้ก่อน 5 ปี
16 ก.ย. 2554

กรมสรรพสามิตยอมให้ไฟแนนซ์ที่ยึดรถตามนโยบายคันแรก เพราะผู้ซื้อทิ้งผ่อนชำระ และโอนขายชำระหนี้ก่อน 5 ปี 
นายชลิต ศิลป์ศรีกุล ผู้ช่วยกรรมการผู้จัดการใหญ่ ธนาคารทิสโก้ ในฐานะรองประธานสมาคมธุรกิจเช่าซื้อไทย กล่าวภายหลังการหารือร่วมกับนายพงษ์ภาณุ เศวตรุนทร์ อธิบดีกรมสรรพสามิตในเรื่องนโยบายคืนเงินไม่เกิน 1 แสนบาทสำหรับผู้ที่ซื้อรถยนต์คันแรกราคาไม่เกิน 1 ล้านบาทว่า ที่ประชุมได้ข้อสรุปเบื้องต้นในการผ่อนปรนเงื่อนไขให้ไฟแนนซ์โอนรถยนต์ก่อนครบ 5 ปี ตามเกณฑ์ของโครงการคืนเงินรถยนต์คันแรก ในกรณีที่ผู้เช่าซื้อไม่สามารถผ่อนชำระต่อได้หลังจากที่ได้รับเงินคืนจากกรมสรรพสามิตไปแล้ว 
สำหรับการยึดรถนั้น บริษัทไฟแนนซ์จะดำเนินการก็ต่อเมื่อผิดนัดชำระ 3 เดือนติดต่อกัน โดยในเดือนต่อไปบริษัทจะมีหนังสือทวงถามหนี้ไปให้กับผู้เช่าซื้อ หากยังไม่มีการชำระหนี้ บริษัทไฟแนนซ์ก็สามารถยึดรถได้ทันที หลังจากนั้นบริษัทไฟแนนซ์จะต้องยื่นเอกสารหลักฐานการผิดนัดชำระมายังกรมสรรพสามิตเพื่อทำการผ่อนปรนให้สามารถโอนรถยนต์ได้ต่อไป  
ทั้งนี้ กรมสรรพสามิตถือเป็นผู้ที่มีหน้าที่หลักในการติดตามเงินที่รัฐบาลคืนไปให้หลังจากถือครองครบ 1 ปี จากผู้เช่าซื้อที่ผิดนัดชำระจนถูกยึดรถ แต่หากบริษัทไฟแนนซ์สามารถนำรถยนต์ที่ยึดมาออกไปขายทอดตลาดได้แล้ว พบว่ามีเงินเหลือจากการชำระหนี้ที่ผู้เช่าซื้อติดไว้กับบริษัทไฟแนนซ์ ก็พร้อมคืนให้กับกรมสรรพสามิตต่อไป
สำหรับเงื่อนไขการเช่าซื้อทั่วไปจะกำหนดเงินดาวน์ 20-25% ของราคารถ ส่วนจะมีการปรับเพิ่มเงินดาวน์สำหรับผู้ที่ซื้อรถที่เป็นรถคันแรกหรือไม่ ขึ้นอยู่กับการพิจารณาของสถาบันการเงินแต่ละแห่ง
อย่างไรก็ตามโดยปกติแล้วพบว่าผู้ที่มีเงินดาวน์น้อยจะมีโอกาสเป็นหนี้เสียมากกว่าเงินดาวน์สูง โดยปัจจุบันมีหนี้เสียอยู่ประมาณ 2-3% ของยอดสินเชื่อเช่าซื้อคงค้างทั้งระบบที่ 8 -9 แสนล้านบาท
สำหรับยอดสินเชื่อสินเชื่อเช่าซื้อในปีนี้คาดว่าจะได้รับอานิสงส์จากมาตรการคืนเงินให้กับผู้ซื้อรถคันแรก ที่น่าจะทำให้ยอดขายรถทั้งปีอยู่ที่ 9.2-9.3 แสนคัน เพิ่มขึ้นจากปีที่แล้วที่มียอดขายรถยนต์ 7 แสนคัน โดย 80-90%ใช้สินเชื่อเช่าซื้อ ทำให้ค่าว่ายอดสินเชื่อรถปีนี้อยู่ที่ 4-5 แสนล้านบาท เพิ่มขึ้นจากปีที่ผ่านมาซึ่งมียอดสินเชื่อเช่าซื้อใหม่ที่ 4.2 แสนล้านบาท